Imtella' Awwissu 30, 2021 Il-Papa Franġisku żvela li kien intervent f'waqtu minn infermier li salvalu ħajtu. Il-Papa qal dan b'rabta mal-operazzjoni li saritlu fl-aħħar ġimgħat fil-musrana. Il-kap tal-Knisja Kattolika qal dan f'intervista li saritlu minn radju Spanjol li se tixxandar l-Erbgħa li ġej. Fl-intervista li xxandret parti minnha llum, il-Papa jinstema' jiċċajta meta mistoqsi dwar saħħtu. "Għandni ħaj", wieġeb il-Papa waqt li żied jirrakkonta li "kien infermier li salvali ħajti – raġel b'esperjenza twila. Din hija t-tieni darba f'ħajti li infermier salvali ħajti. L-ewwel darba meta kelli 57 sena", qal il-Papa. Qal li l-ewwel darba kienet soru Taljana li salvatlu ħajtu meta ddeċidiet li tibdel il-kura li kien qed jingħata għal riħ fil-pulmun. Fl-intervista, il-Papa jitkellem ukoll dwar spekulazzjonijiet li saru fl-aħħar ġimgħat minn gazzetta Taljana li allegat li Franġisku qed iħejji biex jirriżenja minn Papa kif għamel il-predeċessur tiegħu, il-Papa Emeritu Bendittu XVI. Fit-tweġiba tiegħu huwa qal: "meta jimrad il-Papa jqum putiferju", qal il-Papa li llum jgħodd 84 sena. L-intervent kirurġiku fuq il-Papa seħħ fl-4 ta' Lulju li għadda fil-Policlinico Gemelli li matulu tneħħietlu parti mill-musrana. Fl-aħħar dehra riċenti tiegħu, il-Papa Franġisku deher li rkupra kompletament, iżda talab skuża għax beda d-diskors tiegħu bilqiegħda kif intalab jagħmel mit-tobba tiegħu.